நச்சுப்புரதவியல்

நச்சுப்புரதவியல் (venomics) என்பது விலங்குகளால் சுரக்கப்படும் ஒரு நச்சுப் பொருளான விலங்குநஞ்சுடன் தொடர்புடைய புரதங்களைப் பற்றிய ஆய்வு ஆகும்.

 பின்னணி 

தனித்துவம் பெற்ற விஷச்சுரப்பியில் (அல்லது சுரப்பிகளில்) உற்பத்தி செய்யப்படுகின்ற நஞ்சு ( அல்லது விஷம்) நச்சுப்பற்கள் அல்லது ஒரு கொடுக்குகள் மூலம் விஷக்கடி அல்லது நஞ்சேற்றம் எனப்படும் செயல்பாட்டின் மூலம் இரையின் உடலில் செலுத்தப்படுகிறது. நரம்பியல் நச்சுத்தன்மை (நியூரோடாக்ஸிக்), சைட்டோடாக்ஸிக், மயோடாக்ஸிக் அல்லது ஹீமோடாக்ஸிக் வழிமுறைகள் மூலம் விஷக்கடி பட்ட விலங்குகளின் உடலியல் செயல்முறைகளை சீர்குலைப்பதே விஷத்தின் முக்கிய செயல்பாடாகும். இரையை செயலிழக்க செய்யவும்   வேட்டையாடும் விலங்குகளிடம் இருந்து தற்காத்துக் கொள்ளவும் இது உதவும். பரிணாம வளர்ச்சியில் பல்வேறுபட்ட விலங்குகளின் நஞ்சானது பல முறை மேம்படுத்தப்பட்டுள்ளது, ஒவ்வொன்றும் அவற்றின் தனித்துவமான விஷ வகைகளையும் செலுத்துமுறைகளையும் சுயாதீனமாக உருவாக்கியுள்ளன. இருப்பினும், நச்சு விலங்குகளின் கடியே (2013 இல் 57,000) நச்சு அல்லாத விலங்குகளால் ஏற்பட்ட மரணங்களை (22,000) விட விலங்கு தொடர்பான இறப்புகளுக்கு உலகளாவிய முக்கியக் காரணமாகும் . உதாரணமாக, உலகளவில், மதிப்பீடுகளின்படி, ஒவ்வொரு 10 விநாடிகளுக்கும் ஒருவர் பாம்பால் கடிபடுகிறார். ஆண்டுதோறும் 5.4 மில்லியனுக்கும் அதிகமான பாம்புக்கடிகள் நிகழ்கின்றன, இதன் விளைவாக 1.8-2.7 மில்லியன் நஞ்சேற்ற நிகழ்வுகளும்  81,410 முதல் 137,880 இறப்புகளும் ஏற்படுகின்றன. நச்சு பாம்புகளின் கடியினால் உடல் உள்ளுறுப்புகள் செயலிழப்பு உள்ளிட்ட கடுமையான மருத்துவ அவசரநிலைகள் ஏற்படலாம், இது சுவாசத்தைத் தடுக்கலாம், இரத்தப்போக்கு கோளாறுகளை ஏற்படுத்துவதன் மூலம் அபாயகரமான இரத்தப்போக்குக்கு வழிவகுக்கும், மீளமுடியாத சிறுநீரக செயலிழப்பு மற்றும் கடுமையான திசு அழிவு ஆகியவற்றை ஏற்படுத்தும், இது நிரந்தர முடம் மற்றும் உடல் உறுப்பு நீக்கம் ஆகியவற்றுக்கும் காரணமாகலாம். சிறிய உடல் நிறை காரணமாக பெரியவர்களை விட   குழந்தைகள் மிகவும் கடுமையான மற்றும் விரைவான விளைவுகளை அனுபவிக்கக்கூடும். நச்சுப்புரத முறைகளை கையாண்டு மேம்படுத்தப்பட்ட நஞ்சானது புதிய மருந்துகள் மற்றும் பயனுள்ள பூச்சிக்கொல்லிகள் போன்ற நன்மை பயக்கும் பொருட்களாக பயன்படலாம்.

மேற்கோள்கள்

பகுப்பு:நச்சு விலங்குகள்
பகுப்பு:நரம்பு நஞ்சுகள்
பகுப்பு:நச்சுப்பொருட்கள்
பகுப்பு:புரதவியல்
பகுப்பு:புரத வழிமுறைகள்